次子清貧居十韻因以述志
作者：李洪
朝代：宋

paragraphs: 貧病同原憲，輕肥誚子華。
耽書祇糟粕，學海淼津涯。
孤嶼亭何遠，葵丘戍復賒。
捄窮無髻寶，絕粒餌胡麻。
壯歲徒干祿，兒時不稱家。
已諳蕉覆鹿，何預鳥銜花。
世態多讒疾，心安免怨嗟。
幕巢同社燕，雉堞接昏鴉。
當食思頗牧，遺忠想尚奢。
安能效狡獪，擲米變丹砂。